# Grifols

Grifols és un hòlding farmacèutic català creat el 1987 a partir de l'empresa Laboratoris Grífols. Està especialitzat en el sector farmacèutic-hospitalari. La seva seu és a Barcelona. El seu origen es remunta a l'Institut Central d'Anàlisis Clíniques, empresa —fundada el 1909 pel metge hematòleg Josep Antoni Grífols i Roig— que va ser pionera a l'Estat espanyol en anàlisis clíniques i en la introducció de les tècniques de conservació i transfusió de la sang.
Des de gener del 2017, Víctor Grífols Deu i Raimon Grífols i Roura van assumir-ne solidàriament el càrrec de conseller delegat, en substitució de Víctor Grífols i Roura.

## Trajectòria

L'any 1940, Josep Antoni Grífols i Roig, juntament amb els seus dos fills —Josep Antoni Grífols i Lucas (1916-1958) i Víctor Grífols i Lucas— i amb Domingo Brasó, va fundar Laboratoris Grífols, com a centre d'investigacions clíniques i biològiques per desenvolupar reactius i productes terapèutics.
Durant els anys 1985-2001, va ser-ne president Víctor Grífols i Lucas. A partir dels anys noranta, va començar la seva expansió internacional i el 2012 comptava amb 24 filials a l'exterior, que venien a més de 100 països productes plasmàtics; i va ser un productor mundial del sector dels hemoderivats.
Des del 17 de maig de 2006, cotitza a la Borsa espanyola; i des del 2 de gener de 2008 ho fa a l'IBEX35, arribant a ser el valor més gran del 2011 amb una revalorització del 24,82% i de l'any següent amb una revalorització del 112,92%. El 2010 va comprar Talecris Bioteherapeutics Holding, per 2.800 milions d'euros, i es va posicionar com un dels líders del món; i li va permetre aconseguir sinergies, sobretot en costos. Està present en la borsa de valors dels Estats Units, el NASDAQ, des de l'1 de juny de 2011.
L'any 2013 va facturar 1.600 milions d'euros i va comprar el 35% d'Aradigm Corporation, el 21% de la biotecnològica TiGenix, el 60% de Progenika Biopharma i la unitat de diagnòstic transfusional de la farmacèutica suïssa Novartis. El 2016, va comprar un altre 33% de Progenika Biopharma i la divisió de diagnòstic de l'empresa americana Hologic Diagnostic. Víctor Grífols i Roura és la tercera generació familiar a càrrec de l'empresa, va ser-ne conseller delegat del 1987 al 2016; i va ser substituït pel seu germà, Raimon Grífols i Roura, i el seu fill, Víctor Grífols Deu. El 2016 va facturar 4.050 milions d'euros. El 2017 va comprar el 49% d'Access Biologicals i un 40% de la tecnològica Kiro-Grifols. El 2018 va comprar l'empresa alemanya Haema AG. El 2021 va adquirir la farmacèutica Tiacheng per 1.100 milions d'euros, que al seu torn té la majoria d'accions de l'alemanya Biotest, que dedica la seva activitat al desenvolupament, producció i comercialització de medicaments biològics en aplicacions a l'hematologia, immunologia clínica i cures intensives, amb la qual pretén complementar la seva cartera de teràpies plasmàtiques.
La companyia va anunciar el 15 de febrer del 2023 una retallada de la plantilla en 2.300 persones (aproximadament un 10% de la seva plantilla el 2021), la majoria als EUA, 100 d'elles a Espanya. En el marc d'aquest pla també va anunciar el tancament dels centres de donació de plasma menys rendibles, així com que estudiava la venda d'actius. El 21 de febrer, el Consell d'Administració va comunicar la dimissió «per motius de salut i personals» del seu president executiu, Steven F. Mayer, nomenat el 30 de setembre anterior, essent substituït per Thomas Glanzmann, amb més de setze anys com a conseller de Grifols i vicepresident des del 2017, i que també havia ocupat la presidència de Baxter Bioscience i del European Biotech Group. L'endemà es va produir una forta caiguda de les accions de Grifols del 7% només obrir-se la sessió.
Tot això va desembocar el gener de 2024 en un atac en els mercats borsaris del fons baixista Gotham City, que s'autodefineix com a «justicier» de les empreses amb males pràctiques comptables. El modus operandi del fons és vendre accions massivament però de forma discreta, emetre un informe per explicar-ne uns fets per tal de fer caure'n el valor, i tot seguit acabar comprant novament accions però a un preu molt més baix. El 9 de gener les accions van caure un 26% al tancament, amb una pèrdua de més de 3.000 milions d'euros en capitalització borsària. L'endemà Grifols va anunciar accions judicials contra el fons i va intentar transmetre confiança als mercats, que va fer evolucionar a l'alça en un 12% al final de la jornada, però els següents dies va seguir baixant per la desconfiança en el seu nivell d'endeutament i la situació real, en general, de l'empresa.

## Referències

* 1 2 3 «Grifols». Gran Enciclopèdia Catalana. Barcelona: Grup Enciclopèdia Catalana.
* ↑ «Víctor Grifols, expresidente de la multinacional». La Provincia - Diario de Las Palmas. Arxivat de l'original el 6 d’agost 2017. [Consulta: 23 febrer 2018].
* 1 2 «Los lamentos de Grifols se apagan gracias a EE UU» (en castellà). Cinco Días, 13-12-2012. Arxivat de l'original el 2024-06-11. [Consulta: 15 juny 2013].
* ↑ «El Ibex 35 dice adiós al 2011 perdiendo un 13% de su valor | Estrategias de Inversión». Arxivat de l'original el 2019-12-10. [Consulta: 10 desembre 2019].
* ↑ elEconomista.es. «Grifols lidera las subidas (112,92%) y Bankia las caídas (89,12%) del IBEX - elEconomista.es» (en castellà). Arxivat de l'original el 2019-12-10. [Consulta: 10 desembre 2019].
* ↑ Fontgivell, Cristina «Grifols compra el gigante de EEUU Talecris y se sube al podio del sector» (en castellà). Expansión [Barcelona], 08-06-2010. Arxivat de l'original el 2024-06-11 [Consulta: 18 desembre 2016].
* ↑ Font, Marc. «Els ‘lobbies' econòmics que han frenat la consulta del 9-N». Crític, 21-10-2014. Arxivat de l'original el 5 de desembre 2014. [Consulta: 30 novembre 2014].
* ↑ «Grifols compra el 35% de estadounidense Aradigm por 20 millones». La Vanguardia. Arxivat de l'original el 2016-12-20 [Consulta: 18 desembre 2016].
* ↑ «Grifols pasa a ser el primer accionista de TiGenix». La Vanguardia. Arxivat de l'original el 2016-12-20 [Consulta: 18 desembre 2016].
* ↑ elEconomista.es «Grifols adquiere el 60% del capital de Progenika Biopharma por 37 millones». El Economista.es. Arxivat de l'original el 2016-12-21 [Consulta: 18 desembre 2016].
* ↑ Redacción «Grifols compra el negocio de diagnóstico de Novartis» (en castellà). La Vanguardia [Barcelona], 11-11-2013. Arxivat de l'original el 2016-12-20 [Consulta: 18 desembre 2016].
* ↑ (SANImarket), Alimarket Sanidad y Dependencia. «Grifols alcanza el 89% de Progenika - Noticias de Sanidad en Alimarket, información económica sectorial» (en espanyol europeu). Alimarket.es. Arxivat de l'original el 2016-12-21. [Consulta: 18 desembre 2016].
* ↑ EFE «Grifols cree que la presidencia de Trump no afectará a su actividad» (en castellà). La Vanguardia [Barcelona], 18-12-2016. Arxivat de l'original el 2016-12-20 [Consulta: 18 desembre 2016].
* ↑ Grau, Xavier; Elena Freixa «Quan els lligams de sang es barregen amb el negoci». Ara Emprenem (Ara), 21-09-2014, p-38-39 [Consulta: 24 setembre 2014].
* ↑ País, Ediciones El «Grifols deja el cargo de consejero delegado a su hermano y a su hijo» (en castellà). EL PAÍS, 19-12-2016. Arxivat de l'original el 2017-01-16 [Consulta: 14 gener 2017].
* ↑ «Annual Report 2016». Grifols. Arxivat de l'original el 2018-02-24. [Consulta: 23 febrer 2018].
* ↑ «Grifols compra el 49% de la americana Access Biologicas por 48 millones». La Vanguardia. Arxivat de l'original el 2017-01-13 [Consulta: 14 gener 2017].
* ↑ «Grifols compra otro 40% de la tecnológica Kiro Robotics por 12,8 millones» (en castellà). Expansión.com. Arxivat de l'original el 2017-08-06 [Consulta: 6 agost 2017].
* ↑ «Grifols compra una empresa alemanya per 220M€». Ara. Arxivat de l'original el 2018-03-20. [Consulta: 20 març 2018].
* ↑ «Grífols compra la farmacèutica Tiacheng per 1.100 MEUR». VIA Empresa, 17-09-2021. Arxivat de l'original el 2021-09-18. [Consulta: 19 setembre 2021].
* ↑ «Grifols acomiadarà 2.300 treballadors, un centenar dels quals a Espanya». El Nacional, 15-02-2023. Arxivat de l'original el 2023-02-15. [Consulta: 15 febrer 2023].
* ↑ «Thomas Glanzmann, nou president executiu de Grífols després de dimitir Steven Mayer». Vilaweb, 21-02-2023. Arxivat de l'original el 2023-02-21. [Consulta: 22 febrer 2023].
* ↑ «Les accions de Grifols cauen un 7% després del relleu a la presidència». Vilaweb, 22-02-2023. Arxivat de l'original el 2023-02-22. [Consulta: 22 febrer 2023].
* ↑ Goula, Jordi. «Torpede a la línia de flotació de l'empresa Grífols?». Vilaweb, 09-01-2024. Arxivat de l'original el 2024-01-10. [Consulta: 10 gener 2024].
* ↑ «Grifols lidera l’Ibex després d’anunciar accions legals contra Gotham». Món Economia, 10-01-2024. Arxivat de l'original el 2024-01-10. [Consulta: 10 gener 2024].
* ↑ «Setmana "horribilis" de Grífols a la borsa, on perd un 40% del valor: què li espera ara?». 324cat, 12-01-2024. Arxivat de l'original el 2024-01-12. [Consulta: 12 gener 2024].

## Enllaços externs

* Grifols - Lloc web oficial